Document ID: 32008D0338

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 24ης Απριλίου 2008 για την τροποποίηση του παραρτήματος Ι της απόφασης 2004/438/ΕΚ όσον αφορά το νωπό γάλα και τα προϊόντα με βάση το νωπό γάλα από την Αυστραλία, το γάλα και τα προϊόντα με βάση το γάλα από τη Σερβία και για την επικαιροποίηση της καταχώρισης στο εν λόγω παράρτημα για την Ελβετία [κοινοποιηθείσα υπό τον αριθμό Ε(2008) 1587] (Κείμενο που παρουσιάζει ενδιαφέρον για τον ΕΟΧ) (2008/338/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 παράγραφοι 1 και 4, τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 11 παράγραφος 1, Εκτιμώντας τα ακόλουθα: (1) Η απόφαση 2004/438/ΕΚ της Επιτροπής, της 29ης Απριλίου 2004, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την εισαγωγή στην Κοινότητα θερμικά επεξεργασμένου γάλακτος, προϊόντων με βάση το γάλα και νωπού γάλακτος που προορίζονται για ανθρώπινη κατανάλωση (3), στο παράρτημα Ι περιέχει κατάλογο των τρίτων χωρών από τις οποίες τα κράτη μέλη επιτρέπεται να εισάγουν νωπό γάλα και προϊόντα με βάση το νωπό γάλα υπό ορισμένες προϋποθέσεις. Επιπλέον, οι αποστολές γάλακτος και προϊόντων με βάση το γάλα που συμμορφώνονται με τις απαιτήσεις υγείας των ζώων που ορίζονται στην εν λόγω απόφαση μπορούν να διαμετακομίζονται μέσω της Κοινότητας σε άλλες τρίτες χώρες. (2) Η Αυστραλία περιλαμβάνεται στον κατάλογο των τρίτων χωρών από τις οποίες επιτρέπονται οι εισαγωγές γάλακτος και προϊόντων γάλακτος στην Κοινότητα. Οι εισαγωγές γάλακτος και προϊόντων με βάση το γάλα από την Αυστραλία περιορίζονται σε προϊόντα που έχουν υποβληθεί σε διαδικασία παστερίωσης ή αποστείρωσης. Η Αυστραλία ζήτησε να της χορηγηθεί επίσης άδεια εξαγωγής νωπού γάλακτος και προϊόντων με βάση το νωπό γάλα για ανθρώπινη κατανάλωση. (3) Οι επεξεργασίες που προβλέπονται στην απόφαση 2004/438/ΕΚ εφαρμόζονται στο γάλα και σε προϊόντα γάλακτος ώστε να προστατεύεται το υγειονομικό καθεστώς των ζώων στην Κοινότητα. Υπό το πρίσμα της υγειονομικής κατάστασης των ζώων στην Αυστραλία και ιδίως το καθεστώς της της απαλλαγής από τον αφθώδη πυρετό από το 1871, όταν και ανιχνεύθηκε το τελευταίο κρούσμα, οι εισαγωγές των εν λόγω προϊόντων από αυτήν την τρίτη χώρα πρέπει να επιτραπούν, καθώς δεν αποτελούν κίνδυνο για την υγεία των ζώων. (4) Η καταχώριση της Αυστραλίας όσον αφορά το νωπό γάλα και τα προϊόντα με βάση το νωπό γάλα στη στήλη Α του παραρτήματος I της απόφασης 2004/438/ΕΚ πρέπει, συνεπώς, να τροποποιηθεί ανάλογα. (5) Η Σερβία ζήτησε να συμπεριληφθεί στον κατάλογο των τρίτων χωρών από τις οποίες επιτρέπονται οι εισαγωγές θερμικά επεξεργασμένου γάλακτος και προϊόντων με βάση το γάλα για ανθρώπινη κατανάλωση, έτσι ώστε να επιτρέπεται η διαμετακόμιση των προϊόντων αυτών μέσω της επικράτειας της Κοινότητας με τελικούς προορισμούς σε άλλες τρίτες χώρες. (6) Πραγματοποιήθηκαν γενικοί υγειονομικοί έλεγχοι από την Επιτροπή στη Σερβία, οι πιο πρόσφατοι τον Ιούνιο του 2007, που δείχνουν ότι οι αρμόδιες αρχές μπορούν να παράσχουν τις ενδεδειγμένες εγγυήσεις ότι η υγειονομική κατάσταση των ζώων στην εν λόγω χώρα μπορεί να θεωρηθεί ικανοποιητική. (7) Συνεπώς, το θερμικά επεξεργασμένο γάλα και προϊόντα με βάση το γάλα από την εν λόγω τρίτη χώρα πρέπει να επιτρέπονται όσον αφορά τις ζωοϋγειονομικές πτυχές. (8) Πρέπει να πραγματοποιηθεί μια περαιτέρω αποστολή για την πλήρη εκτίμηση των πτυχών της δημόσιας υγείας πριν να καταστεί δυνατό να περιληφθούν στον κατάλογο οι εκμεταλλεύσεις για εισαγωγές στην Κοινότητα, ωστόσο, πρέπει εν τω μεταξύ να επιτραπεί η διαμετακόμιση των προϊόντων αυτών. (9) Οι καταχωρίσεις για τη Σερβία όσον αφορά το θερμικά επεξεργασμένο γάλα και προϊόντα με βάση το γάλα για ανθρώπινη κατανάλωση πρέπει, συνεπώς, να προστεθούν στις στήλες Β και Γ του καταλόγου του παραρτήματος Ι. (10) Επιπλέον, κρίνεται κατάλληλο να επικαιροποιηθεί μια υποσημείωση στο εν λόγω παράρτημα για την Ελβετία ώστε να αναφέρεται στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων. (11) Επομένως, το παράρτημα Ι της απόφασης 2004/438/ΕΚ πρέπει να τροποποιηθεί ανάλογα. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2004/438/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση εφαρμόζεται από την 1η Μαΐου 2008. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 24 Απριλίου 2008.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2079
2479
122
4690
2106
2113
913
187
2763
614
8278
914
3156
6205
1268

EuroVoc IDs (Expanded): 2079
2479
122
4690
2106
2113
913
187
2763
614
8278
914
3156
6205
1268

Dataset Source: meu

Split: train